
PARLAMENTUL ROMÂNIEI
Camera  Deputaţilor

Comisia pentru industrii si servicii

Plx.585/2013                                                                                                    Bucureşti 08.04.2014                                                                               
                                                                                                                             Nr.4c-554/2013
AVIZ                                                               
  asupra propunerii legislative pentru modificarea şi completarea Legii nr. 50/1991 privind autorizarea executării lucrărilor de construcţii

În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată spre dezbatere şi avizare, cu propunerea legislativă pentru modificarea şi completarea Legii nr. 50/1991 privind autorizarea executării lucrărilor de construcţii, transmisă cu adresa nr. Pl x.585 din 16 decembrie 2013 şi înregistrată la comisie cu nr.4c-3/554 din  16 decembrie 2013.


Avizul comisiei urmează să fie trimis Comisiei pentru administraţie publică, amenajarea teritoriului şi echilibru ecologic.


Senatul în calitate de primă Cameră sesizată, a respins această iniţiativă legislativă  în şedinţa din 09  decembrie 2013.


Proiectul de iniţiativă are ca obiect de reglementare modificarea şi completarea Legii nr. 50/1991 privind autorizarea executării lucrărilor de construcţii, republicată, cu modificările şi completările ulterioare, respectiv amendarea unor dispoziţii din lege, propunând lărgirea categoriei titularilor unor drepturi asupra terenului pe care urmează să edifice, să modifice sau să desfiinţeze o construcţie, care pot solicita autorizaţia de construire sau desfiinţare. Iniţiatorii propun ca pe lângă titularii unor drepturi reale, să poată solicita autorizaţia de construire sau desfiinţare a construcţiilor şi titularii unor drepturi de creanţă, dobândite, printr-un contract de închiriere. 

Consiliul Legislativ, a avizat favorabil propunerea legislativă, cu unele observaţii şi propuneri, aviz transmis cu adresa nr. 724 din 15 iulie  2013.

Guvernul prin punctul său de vedere transmis cu adresa nr. 2251/25.11.2013, nu susţine adoptarea acestei iniţiative legislative, arătând că în măsura în care soluţiile preconizate prin prezentul demers legislativ acordă titularului unui drept de creanţă aceleaşi prerogative ca şi în cazul unui drept de proprietate sau a altui drept real, acestea pot aduce atingere dreptului de proprietate privată ocrotit de Legea fundamentală.
Conform art. 136 alin. (5) din Contituţie “proprietatea privată este inviolabilă, în condiţiile legii organice“.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a dezbătut propunerea legislativă menţionată mai sus în şedinţele din zilele de  25.02.2014 şi 08.04.2014.                                                                                            

În urma dezbaterilor, membrii comisiei au hotărât, cu majoritate de voturi, să avizeze negativ iniţiativa lagislativă.
În raport de obiectul şi conţinutul său, proiectul de lege face parte din categoria legilor ordinare. 

Conform prevederilor art. 75 alin.(1) din Constituţia României, republicată şi ale art.92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră Decizională.
PREŞEDINTE,

Iulian Iancu
         Consilier parlamentar

             Viorica Petraşcu 

